**Ministru kabineta noteikumu projekta “Grozījumi Ministru kabineta 2013. gada 19. marta noteikumos Nr. 144 „Profesionālās izglītības kompetences centra statusa piešķiršanas un anulēšanas kārtība”” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) |  Ministru kabineta noteikumu projekts “Grozījumi Ministru kabineta 2013.gada 19.marta noteikumos Nr.144 “Profesionālās izglītības kompetences centra statusa piešķiršanas un anulēšanas kārtība” (turpmāk – noteikumu projekts) paredz noteikt, ka izglītojamo skaitā, lai profesionālās izglītības iestāde iegūtu vai saglabātu profesionālās izglītības kompetences centra (turpmāk – kompetences centrs) statusu, iekļaujami gan izglītojamie, kas mācās profesionālajā vidējā izglītībā, gan arodizglītībā. Tas veicinās to, ka profesionālās izglītības iestādes, kas plāno iegūt kompetences centra statusu, un tās, kam jau piešķirts kompetences centra statuss, papildus profesionālās vidējās izglītības programmām īstenos arodizglītības programmas, tādējādi izpildot nozares pārstāvju pieprasījumu darba tirgum nepieciešamo speciālistu sagatavošanai un veicinot elastīgu, uz indivīda vajadzībām un spējām orientētu profesionālās izglītības sistēmu.Noteikumu projekts stāsies spēkā nākamajā dienā pēc tā izsludināšanas.  |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Noteikumu projekts) izstrādāts pēc Izglītības un zinātnes ministrijas (turpmāk – ministrija) iniciatīvas, pamatojoties uz Profesionālās izglītības likuma 7. panta 11. punktu un 15.1 panta pirmo daļu |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība |  Ministru kabineta 2013.gada 19.marta noteikumos Nr.144 “Profesionālās izglītības kompetences centra statusa piešķiršanas un anulēšanas kārtība” (turpmāk – noteikumi) ir noteikti kritēriji, kuriem ir jāatbilst, lai profesionālajai izglītības iestādei (turpmāk – iestāde) piešķirtu vai saglabātu profesionālās izglītības kompetences centra (statusu. Pašlaik ministrijas padotībā ir 18 kompetences centri.Kultūras ministrijas padotībā ir 4 kompetences centri. Kompetences centra statusa piešķiršanu Kultūras jomas iestādēm un kompetences centru statusa saglabāšanu reglamentē speciāls normatīvais akts – Ministru kabineta noteikumi Nr.495 “Kārtība, kādā piešķir un anulē profesionālās izglītības kompetences centra statusu mākslas, mūzikas vai dejas jomā”, kas izdots saskaņā ar Profesionālās izglītības likuma (turpmāk – PIL) 7.panta 11.punktu un 15.¹ panta 1.¹ daļu. Kultūras ministrijas padotībā esošās profesionālās izglītības iestādes, t.sk. iestādes ar kompetences centra statusu, īsteno profesionālās vidējās izglītības programmas un profesionālās ievirzes izglītības programmas. Minētās izglītības iestādes neīsteno arodizglītības programmas (skatīt pielikumu). Līdz ar to noteikumu projekta norma, kas paredz papildināt 2.1.apakšpunktu ar arodizglītību neskars iepriekš minēto speciālo normatīvo aktu.Noteikumu 2.1.apakšpunkts nosaka, kādam ir jābūt izglītojamo skaitam, kuri iegūst profesionālo vidējo izglītību, lai iestāde iegūtu vai saglabātu kompetences centra statusu. Līdz ar to kompetences centri, lai izpildītu noteikumu 2.1.apakšpuntā minēto prasību, attīsta pamatā tikai profesionālo vidējo izglītību.Saskaņā ar Ekonomikas ministrijas izstrādātajām darba tirgus vidēja un ilgtermiņa prognozēm (“Informatīvai ziņojums par darba tirgus vidēja un ilgtermiņa prognozēm”, 2018.gads) ir liels jauniešu īpatsvars, kuri nonāk darba tirgū bez konkrētas specialitātes un prasmēm. Joprojām vairāk nekā 2/5 no jauniešiem darba tirgū nonāk ar vidējo vispārējo un pamatizglītību, savukārt pieprasījums pēc šāda darbaspēka nākamajos gados strauji samazināsies. Pašlaik vairāk nekā 85 tūkst. jeb aptuveni 9% no ekonomiski aktīvajiem iedzīvotājiem ir pamatizglītība vai nepabeigta pamatizglītība, turklāt nav sagaidāms, ka tuvākā nākotnē to īpatsvars varētu samazināties.Savukārt izteiktāka nepietiekamība būs vērojama pēc speciālistiem ar profesionālo izglītību, t.sk. arodizglītību. Līdz 2025. gadam plaisa starp darbaspēka pieprasījumu un piedāvājumu ar profesionālās izglītības speciālistiem varētu palielināties līdz 31 tūkstotim. Līdz ar to daļā no vidējās kvalifikācijas darbavietu var nākties piesaistīt darbaspēku bez profesionālās kvalifikācijas – ar vidējo vispārējo izglītību vai pamatizglītību, kas kopumā var samazināt katras individuālās darbavietas summāro pienesumu pievienoto vērtību ķēdē.(https://www.em.gov.lv/files/tautsaimniecibas\_attistiba/dsp/EMZino\_06072018\_full.pdf). Lai nodrošinātu jauniešu un ekonomiski aktīvo iedzīvotāju profesijas ieguvi atbilstoši tautsaimniecības vajadzībām, nepieciešams ātri reaģēt uz darba tirgus pieprasījumu un sagatavot tautsaimniecībai nepieciešamos speciālistus īsā laikā. Nozaru ekspertu padomju pārstāvji norāda, ka, lai iegūtu profesionālo kvalifikāciju nav nepieciešams mācīties četrus gadus, apgūstot profesionālās vidējās izglītības programmu. Ņemot vērā iepriekš minēto un darba tirgus pieprasījumu, kompetences centru statusa kritēriju izvērtēšanā jāiekļauj arī arodizglītības programmas, kur profesiju var iegūt viena, divu vai trīs gadu laikā atkarībā no profesionālās izglītības programmas satura.Saskaņā ar PIL 15.¹ panta pirmo daļu profesionālās izglītības iestāde, kura īsteno profesionālās vidējās izglītības programmas, kas dod iespēju iegūt trešo profesionālās kvalifikācijas līmeni, un papildus veic reģionālā vai nozares metodiskā centra, pedagogu tālākizglītības centra un ārpus formālās izglītības sistēmas iegūtās profesionālās kompetences novērtēšanas funkcijas, atbilstoši Ministru kabineta noteiktajiem kritērijiem ir tiesīga iegūt kompetences centra statusu. Tādējādi profesionālās vidējās izglītības programmas īstenošana ir obligāts priekšnoteikums kompetences centra statusa sasniegšanai.Tajā pat laikā atbilstoši PIL 16.panta trešajai daļai Profesionālās izglītības iestāde ir tiesīga īstenot dažādu izglītības pakāpju profesionālās izglītības programmas, tai skaitā arī arodizglītības programmas. Ņemot vērā minēto noteikumu projekts paredz papildināt 2.1.apakšpunktu, nosakot, ka izglītojamo skaitā, lai iegūtu vai saglabātu kompetences centra statusu, iekļaujami gan izglītojamie, kas mācās gan profesionālajā vidējā izglītībā, gan arodizglītībā. Tas veicinās to, ka iestādes, kas plāno iegūt kompetences centra statusu, un tās, kam jau piešķirts profesionālās izglītības kompetences centra statuss, papildus profesionālās vidējās izglītības programmām īstenot arodizglītību, tādējādi izpildot nozares pārstāvju pieprasījumu darba tirgum nepieciešamo speciālistu sagatavošanai. Tajā pat laikā tiks arī nodrošināta PIL likuma 15.1panta pirmās daļas prasība, ka profesionālās izglītības kompetences centra statuss tiek piešķirts un saglabāts tām profesionālās izglītības iestādēm, kas īsteno profesionālās vidējās izglītības programmas, kas dod iespēju iegūt trešo profesionālās kvalifikācijas līmeni.Profesionālās izglītība iestādes tiek īstenotas arī modulārās profesionālās izglītības programmas un pāreja uz modulāro profesionālās izglītības programmu īstenošanu pilnībā paredzēta no 2021.gada. Modulārās profesionālās izglītības programmās moduļi noteiktai nozares profesiju grupai, gan profesionālās vidējās izglītības programmā, gan arodizglītības programmā ir kopīgi- tie paši, un to apguve ir jānodrošina pēctecīgi. Tādējādi tiek veidota elastīga, uz indivīda vajadzībām un spējām orientēta profesionālās izglītības sistēma, kas vienlaikus pilnībā atbilst nozaru vajadzībām. Šīs izmaiņas ir būtiskas nodrošinot elastīgu izglītības iespēju īstenošanu, ko paredz arī Eiropas Parlamentu un Eiropas Komisiju 2009. gadā izstrādātie ECVET (Eiropas kredītsistēmu profesionālajai izglītībai / *The European Credit system for Vocational Education and Training*) principi.Izstrādājot noteikumu projektu, tika izvērtēta izglītības iestāžu pašreizējā situācija profesionālās vidējās un arodizglītības īstenošanā, lai prognozētu noteikumu projekta ietekmi uz jaunu kompetences centru izveides iespēju nākotnē.Lai pretendētu uz kompetences centra statusu, profesionālo vidējo izglītību attiecīgajā izglītības iestādē iegūst ne mazāk par 800 izglītojamajiem Rīgā un ne mazāk par 500 izglītojamajiem – citā administratīvajā teritorijā. Saskaņā ar noteikumu projektu minētais izglītojamo skaits ir jāsasniedz attiecīgajā izglītības iestādē profesionālajā vidējā un arodizglītībā. Analizējot datus no Valsts izglītības informācijas sistēmas (turpmāk – VIIS) uz 01.10.2019., var secināt, ka neviena jauna izglītības iestāde nepretendēs uz kompetences centra statusu, jo arodizglītības programmās ir neliels izglītojamo skaits. Saskaņā ar VIIS datiem tika izvērtēts visu institūciju padotībā esošās, t.sk. juridisku un fizisku personu dibināto profesionālās izglītības iestāžu izglītojamo skaita palielinājums Rīgā un citā administratīvajā teritorijā, ņemot vērā noteikumu projekta normu, kas rādītājos iekļauj arī arodizglītību. Ministrijas padotībā ir 4 iestādes, kurām nav piešķirts kompetences centra statuss un kuras nevarēs pretendēt uz to. Tās ir: Aizkraukles Profesionālā vidusskola ar 326 izglītojamajiem, t.sk. 42 – arodizglītībā; Daugavpils Tirdzniecības profesionālā vidusskola – ar 373 izglītojamajiem, t.sk. 68 – arodizglītībā; Rīgas 3.arodvidusskola – ar 279 izglītojamajiem, t.sk. 248 arodizglītībā, bet Rīgas Tirdzniecības profesionālajā vidusskolā – 465 izglītojamie, neviens nemācās arodizglītībā.Līdzīgi izvērtētas Iekšlietu ministrijas, Veselības ministrijas, Kultūras ministrijas, Labklājības ministrijas, pašvaldību un privātās profesionālās izglītības iestādes, t.sk. koledžas (skatīt pielikumu).Ņemot vērā minēto ne viena no izvērtētajām izglītības iestādēm pašlaik un tuvākajos 3 gados nevarēs sasniegt normatīvajos aktos noteikto izglītojamo skaitu, arī tad, ja 2.1.apakšpunktā minēto kritērija normu papildina ar arodizglītību. Līdz ar to nepaplašināsies arī to pedagogu skaits, kuriem atbilstoši Ministri kabineta 2016.gada 5.jūlija noteikumu Nr.445 “Pedagogu darba samaksas noteikumi” 22.punktam tiek noteikta piemaksa 10 procentu apmērā no mēneša darba algas un nebūs nepieciešams finansējums piemaksu nodrošināšanai, ņemot vērā, ka jauni profesionālās izglītības kompetences centri noteikumu projekta minēto grozījumu dēļ neveidosies.Ir jāņem arī vērā, ka minētais kritērijs ir tikai viens no daudziem noteikumos noteiktajiem kritērijiem, kuriem vienlaikus ir jāatbilst izglītības iestādei kompetences centra statusa iegūšanai. Līdz ar to kompetences centra statusa iegūšanai izglītības iestādei ir jāveic mērķtiecīgs, milzīgs un laika ziņā ietilpīgs darbs visu normatīvos aktos minēto kritēriju izpildei.Noteikumu projektā ir redakcionāli precizēts noteikumu 2.4.apakšpunkts, norādot, ka darba devēju vai to apvienību un nozares komersantu rakstiskais vērtējums ir par sadarbību, prakses un darba vidē balstītu mācību īstenošanu.  |
| 3. | Projekta izstrādē iesaistītās institūcijas un publiskas personas kapitālsabiedrības | Ministrija un Profesionālās izglītības biedrība. |
| 4. | Cita informācija | Nav. |

|  |
| --- |
|  **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt |  Noteikumu projekts attiecas uz profesionālās izglītības iestādēm, to personālu un izglītojamajiem.  |
| 2. | Tiesiskā regulējuma ietekme uz tautsaimniecību un administratīvo slogu | Tiesiskais regulējums pozitīvi ietekmēs tautsaimniecības attīstību, ņemot vērā, ka kompetences centros, kas būs ieinteresēti arodizglītības attīstībā, īsākā mācību laikā tiks sagatavoti speciālisti tautsaimniecības vajadzībām. Arodizglītība spēj ātrāk un elastīgāk reaģēt uz darba tirgus pieprasījumu. Tādējādi jaunie arodizglītības speciālisti ātrāk nonāks darba tirgū un nodrošinās materiālo vērtību radīšanu, ekonomikas attīstību un sabiedrības labklājību.Noteikumu projekts nerada administratīvo slogu**.** |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4.  | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Nav |

|  |
| --- |
|  **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar.  |

|  |
| --- |
|  **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar.  |

|  |
| --- |
|  **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar.  |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009. gada 25. augusta noteikumu Nr. 970 “Sabiedrības līdzdalības kārtība attīstības plānošanas procesā” 7.4.1. apakšpunktam sabiedrībai tiek dota iespēja sniegt viedokli par likumprojektu tā izstrādes stadijā un saskaņošanas stadijā. |
| 2. | Sabiedrības līdzdalība projekta izstrādē | 2019.gada 14.augustā profesionālās izglītības iestāžu direktoru seminārā tika pārrunāta noteikumu grozījumu nepieciešamība, to būtība un iespējamā redakcija. Turpmāk projekta izstrādes gaitā tika iesaistīta Profesionālās izglītības biedrība, kas pārstāv profesionālās izglītības iestādes. Noteikumu projekts tika sūtīts Profesionālās izglītības biedrībai izvērtēšanai.  Pirms projekta ievietošanas ministrijas tīmekļa vietnē sabiedriskai apspriešana Profesionālās izglītības biedrības pārstāvji 2019.gada 25.augustā tika aicināti uz ministriju galīgās redakcijas saskaņošanai.  Noteikumu projekts 2019.gada 30.septembrī tika ievietots ministrijas tīmekļa vietnē https://izm.gov.lv/lv/sabiedribas-lidzdaliba/sabiedriskajai-apspriesanai-nodotie-normativo-aktu-projekti/3676-grozijumi-ministru-kabineta-2013-gada-19-marta-noteikumos-nr-144 Priekšlikumi vai iebildumi netika saņemti. |
| 3. | Sabiedrības līdzdalības rezultāti | Profesionālās izglītības biedrības pārstāvji 2019.gada 25.augusta noteikumu projekta galīgās redakcijas saskaņošanas sanāksmē atbalstīja noteikumu projektu.Pēc noteikumu projekta ievietošanas apspriešanai ministrijas tīmekļa vietnē priekšlikumi vai iebildumi netika saņemti. |
| 4. | Cita informācija | Pēc noteikumu projekta spēkā stāšanās kompetences centri tiks informēti, nosūtot apstiprināto noteikumu projektu, bet pārējās profesionālās izglītības iestādes – ar informāciju ministrijas tīmekļa vietnē. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Projekta izpildē būs iesaistītas profesionālās izglītības iestādes, to personāls un izglītojamie, ministrija.  |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem |  Projektam nav ietekmes uz valsts pārvaldes funkcijām un institucionālo struktūru.Jaunas institūcijas netiek veidotas.Esošās institūcijas netiek likvidētas vai reorganizētas. |
| 3. | Cita informācija | Nav. |

Izglītības un zinātnes ministre Ilga Šuplinska

Vizē:

Valsts sekretāra vietnieks –

Sporta departamenta direktors,

valsts sekretāra pienākumu izpildītājs E.Severs

Dz.Gorbunova

67047855, Dzintra.Gorbunova@izm.gov.lv

I.Terinka

67047975, Inese.Terinka@izm.gov.lv

A.Imanta

67047955, Alla.Imanta@izm.gov.lv